અમારા બગીચામાં રંગબેરંગી ગુલાબ ખીલી ઊઠ્યાં છે. તેની માદક સુગન્ધ મગજને તર બનાવી દે છે. રસ્તામાં પણ ઠેરઠેર કુદરતે વાવેલા ગુલાબના છોડવા ઉપર હજારો કળીઓ ખીલી નીકળી છે, અને તેને ફૂટવાની અમે રાહ જોઈ રહ્યાં છીએ. ઓક અને દેવદારનાં ઝાડ આ પર્વત ઉપર સવિશેષ જણાય છે. વળી, સુન્દર લાલ ફૂલથી આખી વનરાજીને શોભાયમાન બનાવતાં ‘ચ્યુ’નાં ઝાડ પણ અસંખ્ય જોવા મળે છે. ડેલહાઉસીનો આખો પહાડ ખૂબ જ લીલોતરીભર્યો છે. માથેરાન અને મહાબળેશ્વર જનારા મુંબઈગરા લોકો અહીં ‘પોઈન્ટ’ શોધવા જાય, તો જરૂર નિરાશ થાય. અહીં ઝાડની ઘટાથી ઢંકાયેલા સુંદર છાયાદાર રસ્તા ઉપર ફરવાની અને હિમાલયનાં હિમાચ્છદિત શિખરોને નિહાળવાની મોજ માણવાની હોય છે. અવનવાં પંખીઓ ઝાડીમાંથી ગીત ગાયા કરે છે, અને નવેનવાં વનફૂલો રસ્તાની બાજુઓ ઉપર અણધારી જગાએથી ડોકિયાં કરી, રાહદારીઓને ચકિત કરી મૂકે છે !